Andrea Chénier
Andrea Chénier er en opera i fire akter af Umberto Giordano. Librettoen er inspireret af den franske digter André Chéniers liv og tragiske endeligt under Den Franske Revolution; den er skrevet af Luigi Illica (1857-1919), der også har forfattet librettoerne til Puccini-operaerne La Bohème, Madame Butterfly og Tosca.
Andrea Chénier fik stor succes ved uropførelsen på La Scala i Milano 1896, og operaen bliver stadig, som den eneste af Giordanos 11 operaer, opført rundt om i verden.